32005D0005
L 002/12
JURNALUL OFÍCIAL AL UNIUNII EUROPENE
DECIZIA COMISIEI
din 27 decembrie 2004
de stabilire a modalităților aplicabile testelor și analizelor comparative comunitare cu privire la semințele și materialul de înmulțire a anumitor plante aparținând speciilor agricole, de legume și viței de vie, prevăzute de Directivele 66/401/CEE, 66/402/CEE, 68/193/CEE, 92/33/CEE, 2002/54/CE, 2002/55/CE, 2002/56/CE și 2002/57/CE ale Consiliului, pentru anii 2005-2009
[notificată cu numărul C(2004) 5264]
(Text cu relevanță pentru SEE)
(2005/5/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva nr. 66/401/CEE a Consiliului din 14 iunie 1966 privind comercializarea semințelor de plante furajere (1), în special articolul 20 alineatele (3), (4) și (5),
având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (2), în special articolul 20 alineatele (3), (4) și (5),
având în vedere Directiva 68/193/CEE a Consiliului din 9 aprilie 1968 privind comercializarea materialului pentru înmulțirea vegetativă a viței de vie (3), în special articolul 16 alineatele (3), (4) și (5),
având în vedere Directiva 92/33/CEE a Consiliului din 28 aprilie 1992 privind comercializarea răsadurilor și a materialului de înmulțire de legume altul decât semințele (4), în special articolul 20 alineatele (4), (5) și (6),
având în vedere Directiva 2002/54/CE a Consiliului din 13 iunie 2002 privind comercializarea semințelor de sfeclă (5), în special articolul 26 alineatele (3), (4) și (5),
având în vedere Directiva 2002/55/CE a Consiliului din 13 iunie 2002 privind comercializarea semințelor de legume (6), în special articolul 43 alineatele (3), (4) și (5),
având în vedere Directiva 2002/56/CE a Consiliului din 13 iunie 2002 privind comercializarea cartofilor de sămânță (7), în special articolul 20 alineatele (3), (4) și (5),
având în vedere Directiva 2002/57/CE a Consiliului din 13 iunie 2002 privind comercializarea semințelor de plante oleaginoase și pentru fibră (8), în special articolul 23 alineatele (3), (4) și (5),
întrucât:
(1)
Directivele 66/401/CEE, 66/402/CEE, 68/193/CEE, 92/33/CEE, 2002/54/CE, 2002/55/CE, 2002/56/CE și 2002/57/CE prevăd adoptarea de către Comisie a dispozițiilor necesare pentru efectuarea testelor și analizelor comparative comunitare privind semințele și materialul de înmulțire.
(2)
Modalitățile tehnice de efectuare a testelor și analizelor au fost adoptate în cadrul Comitetului permanent pentru semințe și material săditor pentru agricultură, horticultură și silvicultură.
(3)
O cerere de proiecte pentru efectuarea acestor teste și analize a fost publicată la 21 iunie 2004 pe site-ul Internet al instituțiilor comunitare (9).
(4)
Propunerile au fost evaluate în funcție de criteriile de selecție și de adjudecare prevăzute în cererea de proiecte. Este necesar să se aducă precizări privind proiectele, organismele răspunzătoare de efectuarea analizelor, costurile și valoarea maximă a contribuției financiare a Comunității (echivalentul a 80 % din cheltuielile eligibile).
(5)
Testele și analizele comparative comunitare trebuie efectuate în cursul perioadei 2005-2009 pe semințe și material de înmulțire recoltat în 2004, și anual trebuie să se stabilească, printr-un acord semnat de către ordonatorul de credite al Comisiei și de organismul însărcinat cu efectuarea testelor, modalitățile acestor teste și analize, precum și cheltuielile eligibile și valoarea maximă a contribuției financiare a Comunității.
(6)
În ceea ce privește testele și analizele comunitare a căror durată de efectuare depășește un an, este necesar să se prevadă că, sub rezerva disponibilității creditelor necesare, Comisia autorizează efectuarea acelor părți din teste și analize care depășesc primul an, fără a mai consulta Comitetul permanent pentru semințe și material săditor pentru agricultură, horticultură și silvicultură.
(7)
Este necesar să se garanteze reprezentativitatea corespunzătoare a eșantioanelor utilizate în aceste teste și analize, cel puțin pentru anumite plante selecționate.
(8)
Statele membre ar trebui să participe la testele și analizele comparative comunitare în măsura în care semințele plantelor respective sunt de obicei înmulțite sau comercializate pe teritoriul acestora, pentru a se garanta faptul că se vor trage concluzii corespunzătoare.
(9)
Măsurile prevăzute de prezenta decizie sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DECIZIE:
Articolul 1
Testele și analizele comparative comunitare se realizează în cursul perioadei 2005-2009 pe semințele și materialul de înmulțire a plantelor menționate în anexă.
Cheltuielile eligibile, precum și plafonul contribuției financiare a Comunității în ceea ce privește testele și analizele care urmează să fie efectuate în 2005 sunt stabilite în anexă.
Detaliile privind testele și analizele sunt menționate în anexă.
Articolul 2
În măsura în care materialul de înmulțire și răsadurile plantelor enumerate în anexă sunt de obicei înmulțite sau comercializate pe teritoriul lor, statele membre prelevează eșantioane din acest material sau din aceste răsaduri și le pune la dispoziția Comisiei.
Articolul 3
Sub rezerva disponibilității creditelor necesare, Comisia poate decide să continue testele și analizele prevăzute în anexă, în perioada 2006-2009.
Plafonul contribuției financiare a Comunității, stabilit la 80 % din costurile eligibile pentru un test sau o analiză continuate pe această bază, nu depășește suma indicată în anexă.
Articolul 4
Prezenta decizie se adresează statelor membre.
Adoptată la Bruxelles, 27 decembrie 2004.